Hoewel die proef slegs sowat drie maande geduur het, was daar reeds duidelike verskille in die gewigstoenames van die twee groepe lammers waarneembaar. Die groep wat waterfosfaat gekry het, het oor die proefperiode 38.5 persent meer in gewig toegeneem as die kontrolegroep - 'n baie aansienlike verskil dus.
Aan die begin van die proefperiode was dit baie koud en die reën en sneeu wat geval het, het 'n nadelige uitwerking op die lammers se gewigstoenames gehad. Dit is egter opvallend dat die kontrolegroep oor 'n periode van twee weke tydens hierdie fase van die proef gemiddeld 0.3 pd in gewig verloor het terwyl die fosfaatgroep gemiddeld 0.6 pd in gewig toegeneem het. Wat hierdie verskil veral opvallend maak is die feit dat die fosfaatgroep in hierdie tyd op die swakste van die twee proefkampe gewei het. .
Geen verskille in die gedrag van proeflammers by die waterkrippe is opgemerk nie. By 'n groter trop skape is opgemerk dat toe die waterfosfaat in die drinkwater opgeraak het, die skape nie wou suip nie. Nadat die waterfosfaat egter weer aangevul is, het die skape weer vrylik gesuip. Hierdie toevallige waarneming kan egter slegs as aanduiding dien dat waterfosfaat skape moontlik wel meer water laat drink.
Aangesien die veld tydens die proef teen 'n drakrag van slegs 6 morg per skaap bewei is, kan mens verwag dat die verskil, teen 'n meer normale weidingsintensiteit (2.5 morge per skaap), ten gunste van die fosfaatgroep moontlik nog groter kan wees omdat die geleentheid vir selektiewe beweiding dan geringer is.
Weens die kort termyn waaroor die waterfosfaatproef gestrek het en die feit dat wolgegewens nie geneem is nie, kan ons nie hierdie stadium die resultate ekonomies interpreteer nie. Verdere langtermynproewe, waarin meer volledige gegewens geneem sal word, word egter uitgevoer, sodat ons wel later die nodige inligting in die verband sal kan verstrek.